钦定古今图书集成/明伦汇编/官常典/第369卷 > 周
## 钦定古今图书集成/明伦汇编/官常典/第369卷 > 周

周制，“《春官》设大司乐，率其属以掌教乐律、歌舞、祭祀、
宗祝之事。”

按《周礼春官》宗伯，礼官之属，“大司乐中大夫二人。”

〈注〉大司乐，乐官之长。

《大司乐》“掌成均”之法，以治建国之学政，而合国之子
弟焉。

〈注〉郑司农云：“均，调也。乐师主调其音，大司乐主受此成事已调之乐。”郑元谓董仲舒云：“成均，五帝之学。成均之法者，其遗礼可法者。国之子弟，公卿大夫之子弟当学者，谓之国子。《文王世子》曰：‘于成均以及取爵于上尊’。”然则周人立此学之宫。

凡有道者、有德者使教焉。死则以为乐祖，祭于瞽宗。

〈注〉道多才艺者，德能躬行者，若舜命夔典乐教胄子是也。死则以为乐之祖，神而祭之。郑司农云：“瞽，乐人，乐人所共宗也。”

“以乐德教”国子，“中和，祗庸，孝友。”

〈注〉“祗敬”，庸有常也。

以乐语教国子，兴道讽诵言语。

〈注〉道读曰“导”，倍文曰“讽”，以声节之曰“诵”，发端曰“言”，答述曰“语。”

以乐舞教国子《云门》，舞《大卷》《大咸》《大㲈》《大夏》《大濩》《大
武》。

〈注〉此周所存六代之乐：黄帝曰：“《云门》《大卷》《大咸》《咸池》，尧乐也；《大㲈》，舜乐也；《大夏》，禹乐也；《大濩》，汤乐也；《大武》，武王乐也。”

以六律、六同、五声、八音、六舞大合乐，以致鬼神示，以
和邦国，以谐万民，以安宾客，以说远人，以作动物。

〈注〉六律，合阳声者也；六同，合阴声者也。此十二者，以铜为管，转而相生。黄锺为首，其长九寸，各因而三分之，上生者益一分，下生者去一焉。《国语》曰：“律所以立均出度也。”古之神瞽，考中声而量之以制度。律均锺，言以中声定律，以律立锺之均。大合乐者，谓遍作六代之乐。以冬日至作之，致天神人鬼；以夏日至作之，致地祇、物鬽、动物、羽裸之属。《虞书》云：“夔曰：‘戛击鸣球，搏拊琴瑟以咏，祖考来格。虞宾在位，群后德让。下管鼗鼓，合止柷敔。笙镛以间，鸟兽跄跄。箫韶九成，凤凰来仪’。”夔又曰：“于予击石拊石，百兽率舞，庶尹允谐。”此其于宗庙，九奏效应。

乃分乐而序之，以祭以享，以祀。

〈注〉《分》，谓各用一代之乐。

乃奏黄锺，歌大吕，舞《云门》，以祀天神。

〈注〉“以黄锺之锺、大吕之声为均”者，黄锺，阳声之首，大吕为之合奏之以祀天神，尊之也。天神，谓五帝及日月、星辰也。王者又各以夏正月祀其所受命之帝于南郊，尊之也。

乃奏大蔟，歌应锺，舞《咸池》，以祭地示。

〈注〉大蔟，阳声，第二应锺为之合《咸池》，大咸也，地祇

“所祭于北郊” ，谓神州之神及社稷。

乃奏姑洗，歌南吕，舞《大㲈》，以祀四望。

〈注〉“姑洗，阳声第三，南吕为之，合四望、五岳、四镇、四窦。”此言祀者，司中、司命、风师、雨师，或亦用此乐与？

乃奏蕤宾，歌函锺，舞《大夏》，以祭山川。

〈注〉蕤宾，阳声第四，函锺为之。合函锺，一名“林锺。”

乃奏《夷则》，歌小吕，舞《大濩》，以享先妣。

〈注〉“夷则”，阳声第五，小吕为之合小吕，一名“中吕”，先妣姜嫄也。

乃奏无射，歌夹锺，舞《大武》，以享先祖。

〈注〉“无射，阳声之下也，夹锺为之合。”夹锺一名圜锺。先祖，谓先王先公。

凡“六乐”者，文之以五声，播之以八音。

〈注〉六者，言其均皆待五声八音乃成也。

凡《六乐》者，一变而致羽物及川泽之示，再变而致羸
物及山林之示，三变而致鳞物及丘陵之示，四变而
致毛物及坟衍之示，五变而致介物及《土示》，六变而
致象物及《天神》。

〈注〉变犹更也，乐成则更奏也。此谓大蜡索鬼神而致百物，六奏乐而礼毕，每奏有所感致和以来之土祇原隰及平地之神也。象物有象在天。所谓四灵者，天地之神，四灵之知，非德至和则不至。《礼运》曰：“麟凤龟龙谓之四灵。”

凡乐，圜锺为宫，黄锺为角，大蔟为征，姑洗为羽。雷鼓、
《雷说A》，孤竹之管，《云和》之琴瑟，《云门》之舞，冬日至，于地
上之圜丘奏之。若乐六变，则天神皆降，可得而礼矣。
凡乐，函锺为宫，大蔟为角，姑洗为征，南吕为羽。《灵鼓》
《灵鼗》，孙竹之管，空桑之琴瑟，《咸池》之舞，夏日至，于泽
中之方丘奏之。若乐八变，则地示皆出，可得而礼矣。
凡乐，黄锺为宫，大吕为角，大蔟为征，应锺为羽。路鼓、
《路鼗》，阴竹之管，龙门之琴瑟，九德之歌，九㲈之舞，于
宗庙之中奏之。若乐九变，则人鬼可得而礼矣。

〈注〉此三者，皆禘大祭也。天神则主北辰，地祇则主昆仑，人鬼则主后稷。先奏是乐以致其神，礼之以玉而祼焉，乃后合乐而祭之。

凡乐事，大祭祀，宿县，遂以声展之。

〈注〉叩听其声，具陈次之，以知完不。

王出入，则令奏《王夏》。尸出入，则令奏《肆夏》。牲出入，则
令奏《昭夏》。

〈注〉《三夏》，皆乐章名。

帅《国子》而舞。

〈注〉当用舞者帅以往。

大飨不入牲。其他皆如祭祀。

〈注〉大飨，飨宾客也。不入牲，牲不入，亦不奏《昭夏》也。其他，谓王出入，宾客出入，亦奏《王夏》《肆夏》。

大射，王出入，令奏《王夏》；及射，令奏《驺虞》。

〈注〉射以《驺虞》为节。

诏诸侯以弓矢舞。

〈注〉舞谓执弓挟矢，揖让进退之仪。

王大食，三侑，皆令奏锺鼓。

〈注〉大食，朔月、月半以乐侑食时也。

王师大献，则令奏《恺乐》。

〈注〉《大献》，“献捷于祖。”《恺乐》，献功之乐。

凡日月食，四镇五岳崩，大傀异灾。诸侯薨，令去乐。

〈注〉四镇山之重大者，谓扬州之会稽，青州之沂山，幽州之医无闾，冀州之霍山。傀，犹“怪”也。

大札、大凶、大灾，大臣死，凡国之大忧，令弛县。

〈注〉《札》，疫疠也。凶，凶年也。灾，水火也。弛，释下之，若今休兵鼓之为。

凡建国，禁其淫声、过声、凶声、“慢声。”

〈注〉《过声》失哀乐之节，“凶声”，亡国之声，“慢声”，惰慢不恭。

乐师“掌国学之政，以教国子小舞。”

〈注〉谓以年幼少时教之舞。《内则》曰：“十三舞勺，成童舞《象》。二十舞《大夏》。”

凡舞：有《帗舞》，有《羽舞》，有《皇舞》，有《旄舞》，有《干舞》，有《人舞》。

〈注〉郑司农云：“帗舞者，全羽。羽舞者，析羽。皇舞者，以羽冒覆头上，衣饰翡翠之羽。旄舞者，牦牛之尾。干舞者，兵舞。人舞者，手舞。社稷以帗，宗庙以羽，四方以皇，辟雍以旄，兵事以干，星辰以人舞。”郑元谓：“帗，析五采缯，今灵星舞子持之是也。皇，杂五采羽，如凤凰色，持以舞人舞无所执，以手袖为威仪。四方以羽，宗庙以人，山川以干，旱暵以皇。”

教乐仪：“行以《肆夏》，趋以《采荠》，车亦如之。”环拜，以钟鼓
为节。

〈注〉教乐仪，教王以乐，出入于大寝朝廷之仪。郑司农云：“《肆夏》《采荠》皆乐名。”或曰：皆逸《诗》，谓人君行步以《肆夏》为节；趋疾于步，则以《采荠》为节。若今时行礼于太学，罢出以鼓陔为节。环，谓旋也。拜，直拜也。郑元谓：“行者谓于大寝之中，趋谓于朝廷。”《尔雅》曰：“堂上谓之行，门外谓之趋。”然则王出既服，至堂而

《肆夏》作，出路门而采荠作。其反入至应门，路门亦如之。此谓步迎宾客。王如有车出之事，登车于大寝西阶之前，反降于阼阶之前。《尚书传》曰：“天子将出，撞黄锺之钟，右五钟皆应。入则撞蕤宾之钟，左五钟皆应。大师于是奏乐。”

凡射，王以《驺虞》为节，诸侯以《狸首》为节，大夫以《采𬞟》
为节，士以《采蘩》为节。

〈注〉《驺虞》《采𬞟》《采蘩》皆乐章名，在《国风召南》，惟《狸首》在《乐记。射义》曰：“《驺虞》者，乐官备也。《狸首》者，乐会时也。《采𬞟》者，乐循法也。《采蘩》者，乐不失职也。是故天子以备官为节，诸侯以时会为节，卿大夫以循法为节，士以不失职为节。”郑司农说以《大射礼》曰：“乐正命大师曰：‘奏《狸首》，间若一’。大师不兴，许诺。乐正反位，奏《狸首》，以射”狸首曾孙。

凡乐，掌其序事，治其乐政。

〈注〉《序事》，次序用乐之事。

凡国之小事，用乐者，令奏钟鼓。

〈注〉《小事》，小祭祀之事。

凡乐成则告备。

〈注〉成谓所奏一竟。《书》曰：“《箫韶》九成。”《燕礼》曰：大师告于乐正，曰“正歌备。”

诏来《瞽皋舞》。

〈注〉郑司农云：“‘瞽当为鼓，皋当为告，呼击鼓者。又告当舞者，持鼓与舞俱来也。鼓字或作瞽。诏来瞽’，或曰：‘来，敕也。敕尔瞽，率尔众工，奏尔悲诵，肃肃雍雍，毋怠毋凶’。”郑元谓诏来瞽，诏视了扶瞽者。来，入也。皋之言号告国子，当舞者舞。

及彻，帅学士而歌《彻》。

〈注〉“学士”，国子也。

令相：

〈注〉令视了扶工。郑司农云：“告当相《瞽师》者，言当罢也。”

飨食诸侯，序其乐事；令奏钟鼓，令相如祭之仪。燕射，
“帅射夫以弓矢舞。”

〈注〉射夫，众耦也。故书“燕”为舞，帅为率，射夫为“射矢。”郑司农云：“舞当为燕，率当为帅，射矢书亦或为射夫。”

乐出入，令奏钟鼓。

〈注〉《乐出入》，谓笙歌舞者及其器。

凡军大献，教《恺歌》，遂倡之。

〈注〉故书“倡”谓昌。郑司农云：“乐师主倡也。”

凡丧，陈乐器，则帅乐官。

〈注〉帅乐官往陈之。

及序哭亦如之。

〈注〉哭此乐器亦帅之。

《凡乐官》，掌其政令，听其治讼。

《大胥》：“中士四人；小胥，下士八人；府二人，史四人，徒四
十人。”

〈注〉胥有才知之称。《礼记文王世子》曰：“小乐正学干，大胥佐之。”

《大胥》，“掌学士之版，以待致诸子。”

〈注〉郑司农云：“学士谓卿大夫、诸子学舞者。”

春入学舍采《合舞》。

〈注〉春，始以学士入学宫而学之，合舞等其进退，使应节奏。郑司农云：“舍采，谓舞者皆持芬香之采。”或曰：“古者士见于君，以雉为贽；见于师，以菜为贽。菜直谓疏食菜羹之菜。”郑元谓：“舍，释也。采读为菜。始入学必释菜，礼先师也。菜，𬞟蘩之属。”

秋，《颁学合声》。

〈注〉春使之学，秋颁其才艺。所为合声，亦等其曲折，使应节奏。

以六乐之会，正舞位。

〈注〉《大同》，六乐之节奏。正其位，使相应也。言为大合乐习之。

以序出入舞者：

〈注〉以长幼次之，使出入不纰错。

比《乐官》：

〈注〉比，犹校也。杜子春云：“次比乐官也。”

展乐器。

〈注〉《展》，谓陈数之。

凡祭祀之用乐者，以鼓征学士。

〈注〉击鼓以召之。《文王世子》曰：“大昕鼓征。所以警众。

序宫中之事。”

《小胥》：“掌学士之征令，而比之，觥其不敬者。”

〈注〉比犹校也。不敬谓慢，期不时至也。觥，罚爵也。

巡，舞列而挞其怠慢者。

〈注〉挞以《荆》扑。

《正乐》县之位：“王宫县，诸侯轩县，卿大夫判县，士特县。”
辨其声。

〈注〉乐县，谓钟磬之属，县于笋簴。

凡县钟、磬，半为堵，全为肆

〈注〉钟磬者，编县之，二八十六枚而在一虡，谓之堵；钟一堵，磬一堵，谓之肆。

大师：下大夫二人。小师：上士四人。《瞽蒙》，“上瞽四十人，
中瞽百人，下瞽百有六十人。《视了》，三百人，府四人，史
八人，胥十有二人，徒百有二十人。”

〈注〉凡乐之歌，必使《瞽蒙》为焉，命其贤知者以为大师、小师。

大师“掌六律、六同，以合阴阳之声。”阳声黄锺、大蔟、姑
洗、蕤宾、夷则、无射；阴声大吕、应锺、南吕、函锺、小吕、夹
锺，皆文之以五声；宫、商、角、征、羽，皆播之以八音：金、石、
土、革、丝、木、匏、竹。

〈注〉“以合阴阳之声”者，声之阴阳，各有合也。

教六诗：曰“《风》、曰赋、曰比、曰兴、曰雅、曰颂。”

〈注〉教教，瞽蒙也。

以《六德》为之本。

〈注〉所教《诗》，必有知仁、圣、义、忠、和之道，然后可教以乐歌。

以六律为之音。

〈注〉以律视其人，为之音，知其宜何歌。

大祭祀帅瞽，登歌令奏“击拊。”

〈注〉击《拊瞽》，乃歌也。郑司农云：“登歌，歌者在堂

下，管播乐器，令奏鼓朄。”

〈注〉鼓朄管乃作也。郑司农云：“下管，吹管者在堂下。朄，小鼓也。先击小鼓，乃击大鼓，故朄读为道引之引。”

大飨亦如之。大射，帅瞽而歌《射节》。

〈注〉射节主歌《驺虞》。

大师，“执同律”以听军声而诏吉凶。

〈注〉大师大起军《师兵书》曰：“王者行师，出军之日，授将弓矢，士卒振旅，将张弓大呼。大师吹律合音。商则战胜，军士强；角则军扰多变，失士心；宫则军和，士卒同心；征则将急数怒，军士劳；羽则兵弱少威明。”

又

凡国之《瞽蒙》正焉。

〈注〉从大师之政教。

《小师》：“掌教鼓、鼗柷、敔埙、箫、管、弦歌。”

〈注〉教教，瞽蒙也。

大祭祀，《登歌击拊》。

〈注〉亦自有拊击之佐，太师令奏。郑司农云：“拊者击石。”

下管击应鼓。

〈注〉应，鼙也。应与朄及朔，皆小鼓也。

彻歌：

〈注〉于有司，彻而歌《雍》。

大飨亦如之。

又

凡小祭祀，小乐事，鼓朄。

〈注〉如大师。郑司农云：“朄，小鼓名。”

掌六乐声音之节与其和。

〈注〉和《𬭚于》。

《瞽蒙》掌播鼗柷。敔埙箫管弦歌。

〈注〉郑司农云：“无目眹谓之瞽，有目眹而无见谓之蒙，有目无眸子谓之瞍。”

讽诵《诗世》，奠系鼓琴瑟。

〈注〉讽诵诗，谓暗读之，不依咏也。郑司农云：“《讽诵诗》，主诵《诗》以剌君过。”杜子春云：“《世奠系》，谓帝系、诸侯、卿大夫《世本》之属是也。小史主次序先王之世昭穆之系，述其德；《瞽蒙》主诵诗并诵《世系》，以戒劝人君也。”

掌《九德》《六诗》之歌，以役大师。

〈注〉役为之使。

《视了》“掌凡乐事，播鼗，击颂磬、笙磬。”

〈注〉视读为虎视之视，了目明者。《播鼗》，又击磬。磬在东方曰笙，笙，生也。在西方曰颂。颂或作“庸。”庸，功也。

掌大师之县。

〈注〉《大师》，当县则为之。

凡乐事相瞽。

〈注〉相谓扶工。

又

《大旅》𫷷乐器。

〈注〉“《旅》非常祭”，于时乃兴，造其乐器。

宾射皆奏其钟鼓。

〈注〉“击朄以奏之”，其登歌，大师自奏之。

鼜恺献亦如之。

〈注〉《恺献》，献功恺乐也。杜子春云：“读鼜为忧戚之戚”，谓戒守鼓也。击鼓声疾数，故曰戚。

《典同》，“中士二人；府一人，史一人，胥二人，徒二十人。”

〈注〉同，阴律也。不以阳律名官者，因其先言耳。

典同掌六律、六同之和，以辨天地四方、阴阳之声，以
为乐器

〈注〉阳声属天，阴声属地，天地之声，布于四方。

凡声：高声䃂，正声缓，下声肆，陂声散，险声敛，达声赢，
微声韽，回声衍，侈声筰，弇声郁，薄声甄，厚声石。

〈注〉故书“䃂”或作“硍。”杜子春读“䃂”为“铿。”高，谓钟形容高也。“韽”读为“暗”，“筰”读为唶，石，如磬石之声。郑大夫读“䃂”为“衮”，“陂”读为“罢”，“韽”读为䳺。

凡为乐器，以十有二律为之数度，以十有二声为之
齐量。

〈注〉数度广长也。齐量侈弇之所容。

凡和乐亦如之。

〈注〉“和”，谓调其故器也。

《磬师》，中士四人，下士八人，府四人，史二人，胥四人，徒
四十人。磬师掌教击磬，击编钟。

〈注〉教，教，视了也。“磬亦编”，于钟言之者，钟有不编，不编者钟师击之。

教《缦乐》、燕乐之钟磬。

〈注〉杜子春读“缦”为“慢。”郑元谓：“缦读为缦，谓杂声之和乐者也。燕乐，房中之乐也。二乐皆教其钟磬，

及祭祀奏缦乐。”

《钟师》，中士四人，下士八人，府二人，史二人，胥六人，徒
六十人。钟师掌金奏。

〈注〉《金奏》，击金以为奏乐之节。金，谓钟及镈。

凡乐事，以钟鼓奏九夏：“《王夏》《肆夏》《昭夏》《纳夏》《章夏》《齐
夏》《族夏》《祴夏》《骜夏》。”

〈注〉以钟鼓者，先击钟，次击鼓，以奏《九夏》。夏，大也。乐之大歌有九。杜子春云：“祴读为陔。”

凡祭祀、飨食，奏《燕乐》。

〈注〉以钟鼓奏之。

凡射，王奏《驺虞》，诸侯奏《狸首》，卿大夫奏《采𬞟》，士奏《采
蘩》。

〈注〉郑司农云：“《驺虞》，圣兽。”

掌鼙鼓缦乐。

〈注〉鼓，读如“庄王鼓”之“鼓。”郑元谓作缦乐，击鼙以和之。

《笙师》，中士二人，下士四人，府二人，史二人，胥一人，徒
十人。笙师“掌教龡竽、笙、埙、籥、箫、箎、篴管、舂牍应雅，以
教祴乐。”

〈注〉教，教视了也。郑元谓：“祴乐，《祴夏》之乐。”牍。应雅教其舂者，谓以筑地，笙师教之，宾醉而出奏《祴夏》，以此三器筑地为之行节，明不失礼。

凡祭祀、飨射，共其钟笙之乐。

〈注〉“钟笙”，与钟声相应之笙。

乐燕亦如之。

又

大旅则陈乐器。

〈注〉陈于馔处，而己，不莅其县。

“镈师，中士二人，下士四人，府二人，史二人，胥二人，徒
二十人。”

〈注〉镈，如钟而大。

《镈师》“掌金奏之鼓。”

〈注〉谓主击《晋》鼓以奏其钟镈也。然则击镈者亦视了。

凡祭祀，鼓其《金奏之乐》。飨食、宾射，亦如之。军大献，则
鼓其恺乐。凡军之夜，三鼜，皆鼓之。“守鼜，亦如之。”

〈注〉守鼜备守，鼓也。

《靺师》，下士二人；府一人，史一人，舞者十有六人，徒四。

十人

〈注〉𩎟读如《𩎟韐》之𩎟。

韎师掌教韎乐。祭祀，则帅其属而舞之。大飨亦如之。
旄人，下士四人，舞者众寡无数，府二人，史二人，胥二
人，徒二十人。

〈注〉《旄旄》，牛尾，舞者所持以指麾。

《旄人》“掌教舞散乐，舞夷乐。”

〈注〉《散乐》野人为乐之善者。

凡四方之以舞仕者属焉。“凡祭祀、宾客，舞其燕乐。”
籥师，中士四人，府二人，史二人，胥二人，徒二十人。

〈注〉《籥》，舞者所吹。

《籥师》“掌教国子舞羽龡籥。”

〈注〉文舞有持羽吹籥者，所谓籥舞也。《文王世子》曰：“秋冬学羽籥。”

祭祀则鼓《羽籥》之舞。

〈注〉鼓之者恒为之节。

宾客飨食，则亦如之。

《籥章》，中士二人，下士四人；府一人，史一人，胥二人，徒。

二十人

〈注〉《籥章》吹籥以为诗章。

《籥章》：掌土鼓、豳籥。中春昼击土鼓、龡《豳诗》，以逆暑。

〈注〉《豳诗》豳风，七月也。吹之者以籥为之声。七月言寒暑之事，迎气歌其类也。迎暑以昼求诸阳，

中秋夜迎寒亦如之。

〈注〉迎寒以夜求诸阴

〈注〉《豳雅》，亦七月也。《七月》又有“于耜举趾，馌彼南亩”之事，是亦歌其类。

国祭蜡，则龡《豳颂》，击土鼓，以息老物。

〈注〉《豳颂》，亦七月也。《七月》又有“获稻作酒，跻彼公堂，称彼兕觥”，万寿无疆之事，是亦歌其类也。

《鞮鞻氏》：下士四人；府一人，史一人，胥二人，徒二十人。

〈注〉鞻读如“屦”也。《鞮屦》，四夷舞者所屝也。今时倡蹋鼓沓，行者自有屝。

《鞮鞻氏》“掌四夷之乐与其声歌。”

〈注〉王者必作四夷之乐，一天下也。言“与其声歌”，则云乐者主于舞。

祭祀，“则龡而歌之。燕，亦如之。”

〈注〉吹之以管，籥为之声。

《典庸器》，下士四人；府四人，史二人，胥八人，徒八十人。

〈注〉庸，功也。郑司农云：“庸器，有功者，铸器铭其功。”

《典庸器》掌藏乐器庸器。

〈注〉《庸器》，伐国所获之器，若崇鼎、贯鼎及以其兵物所铸铭也。

及祭祀，“帅其属而设笋虡，陈庸器。”

〈注〉设笋虡，视了当，以县乐器焉。陈功器，以华国也。

飨食宾射，亦如之。

《司干》，下士二人、府二人、史二人，徒二十人。

〈注〉“干，舞者所持”，谓楯也。

司干，掌舞器。

〈注〉舞器，羽籥之属。

祭祀，舞者既陈，则授舞器，既舞，则受之。宾飨，亦如之。

〈注〉受取藏之。

大祝，下大夫二人，上士四人。小祝，中士八人，下士十
有六人；府二人，史四人，胥四人，徒四十人。“大祝掌六
祝之辞，以事鬼神，示祈福祥，求永贞。一曰顺祝，二曰
年祝，三曰吉祝，四曰化祝，五曰瑞祝，六曰䇲祝。”

〈注〉永，长也。贞，正也。求多福，历年得正命也。郑司农云：“顺祝顺丰年也，年祝求永贞也，吉祝祈福祥也，化祝弭灾兵也，瑞祝逆时雨、宁风旱也，䇲祝远罪疾。”

掌六祈以同鬼神示，一曰类，二曰造，三曰禬，四曰禜，
五曰攻，六曰说。

〈注〉祈，嘄也。谓为有灾变，号呼告于神以求福。天神人鬼地祇不和，则六疠作见，故以祈礼同之。郑司农云：“类、造、禬、禜、攻、说，皆祭名也。”

作六辞以通上下、亲疏、远近。一曰“祠”，二曰“命”，三曰“诰”，
四曰“会”，五曰“祷”，六曰“诔。”

〈注〉郑司农云：“祠当为辞，谓辞令也。命，《论语》所谓‘为命。诰谓《康诰》《盘庚之诰》之属也。会谓王官之伯命事于会，祷谓祷于天地、社稷、宗庙，主为其辞也；诔谓积累生时德行以锡之命，主为其辞也。此皆有文雅辞令，难为者也。故大祝官主作六辞’。”

辨六号：“一曰神号，二曰鬼号，三曰示号，四曰牲号，五
曰《齍号》，六曰币号。”

〈注〉号，谓尊其名，更为美称焉。神号，若云皇天上帝。鬼号，若云皇祖伯某。祇号，若云后土地祇。币号，若玉云嘉玉，币云量币。郑司农云：“牲号，为牺牲，皆有名号。《曲礼》曰：‘牛曰一元大武，豕曰刚鬣，羊曰柔毛，鸡曰翰音。齍号，为黍稷，皆有名号也。《曲礼》曰：‘黍曰芗合，粱曰芗萁，稻曰嘉疏’’。”

辨“九祭：一曰命祭，二曰衍祭，三曰炮祭，四曰周祭，五
曰振祭，六曰擩祭，七曰绝祭，八曰缭祭，九曰共祭。”

〈注〉杜子春云：“命祭，祭有所主命也。振读为慎，礼家读振为振旅之振，擩读为芮。”郑司农云：“衍祭羡之道中，如今祭殇，无所主命。周祭，四面为坐也。炮祭，燔柴也。擩祭，以肝、肺、菹、擩盐醢中以祭也。缭祭，以手从肺本循之至于末，乃绝以祭也。绝祭，不循其本，直绝肺以祭也。重肺贱肝，故初祭绝肺以祭，谓之绝祭。至祭之末”，礼杀之后，但擩肝盐中，振之拟之若祭状，弗祭，谓之振祭。元谓九祭，皆谓祭食者。命祭者，《玉藻》曰“君若赐之食，而君客之，则命之祭，然后祭”是也。衍当为延，炮当为“包”，声之误也。延祭者，《曲礼》曰：“客若降等，执食兴辞，主人兴辞于客，然后客坐，主人延客祭”是也。包犹兼也。兼祭者，《有司》曰“宰夫赞者取白”黑以授尸，尸受，兼祭于豆祭是也。周犹遍也。遍祭者，《曲礼》曰“殽之序，遍祭之”是也。振祭、擩祭本同，不食者擩则祭之。将食者既擩，必振乃祭也。绝祭、缭祭亦本同，礼多者缭之，礼略者绝则祭之。共犹授也。主祭食，宰夫授祭。

《辨九》。一曰“稽首”，二曰“顿首”，三曰“空首”，四曰振动，五
曰吉。六曰“凶。”七曰《奇》。八曰“褒。”九曰《肃》，《以
享》右《祭祀》。

〈注〉稽首，拜，头至地也。顿首拜，头叩地也。空首，拜头至手，所谓“拜手”也。吉拜拜而后稽颡，谓齐衰不杖以下者。言吉者，此殷之凶拜，周以其拜与顿首相

近，故谓之吉拜云。凶拜，稽颡而后拜，谓三年服者。杜子春云：“振读为振铎之振，动读为哀恸之恸，奇读为奇偶之奇，谓先屈一膝，今雅拜是也。” 或云：“奇读曰倚。倚拜，谓持节持戟拜，身倚之以拜。” 郑大夫云：“动读为董，书亦或为董。振董，以两手相击也。奇拜，谓一拜也。褒读为报，报拜，再拜是也。” 郑司农云：“褒拜，今持节拜” 是也。肃拜，但俯下手，今时撎是也。介者不拜，故曰“为事故敢肃使者。” 郑元谓振动、战栗、变动之拜。《书》曰：“王动色变” ，一拜答臣下拜，再拜拜神与尸享献也，谓朝献馈献也。右读为侑，侑，劝尸食而拜。

凡大禋祀、肆享、祭示，则执明水火而号祝。

〈注〉明水火司烜所共日月之气，以给烝享，执之如以六号祝，明此圭洁也。禋祀，祭天地也。肆享，祭宗庙也。故书“祇”为“祊”，杜子春云：“祊当为祇。”

隋衅逆牲、“逆尸令钟鼓右亦如之。”

〈注〉隋衅，谓荐血也。凡血祭曰衅。既隋衅后，言逆牲，容逆鼎。右读亦当为“侑。”

“来瞽”，《令皋舞》。

〈注〉“皋”读为卒嗥呼之“嗥。”“来嗥”者，皆谓呼之入

相尸礼。

〈注〉延其出入，诏其坐作。

既祭，令彻。

又

国有大故，天灾弥祀，社稷祷祠。

〈注〉《大故》，兵寇也。天灾、疫疠、水旱也。弥犹遍也。遍祀社稷及诸所祷，既则祠之以报焉。

大师宜于社，造于祖，设军社，类上帝。国将有事于四
望，及军归献于社，则前祝。

〈注〉郑司农说设军社以《春秋传》曰：“所谓君以师行，祓社衅鼓，祝奉以从者也。”则前祝、大祝自前祝也。郑元谓：“前祝者，王出也，归也，将有事于此神，大祝居前，先以祝辞告之。”

大会同，“造于庙，宜于社，过大山川，则用事焉。反，行，舍
奠。”

〈注〉用事，亦用祭事告行也。《玉人职》有宗祝以黄金勺前马之礼，是谓过大山川与？《曾子问》曰：“凡告必用牲币，反亦如之。”

建邦国，先告后土，用牲币。

〈注〉后土，社神也。

禁督逆祀命者。

〈注〉督，正也。“正王之所命，诸侯之所祀。有逆者则刑罚焉。”

颁祭号于邦国都鄙。

〈注〉“祭号”“六号”

《小祝》：“掌小祭祀，将事侯禳祷祠之祝号，以祈福祥，顺
丰年，逆时雨，宁风旱，弥灾兵，远罪疾。”

〈注〉侯之言候也。候，嘉庆，祈福祥之属。禳禳，却凶咎，宁风旱之属。顺丰年而顺为之祝辞。逆，迎也。弥读曰敉。敉，安也。

大祭祀，逆齍盛，送逆尸，沃尸盥。赞隋，赞彻，赞奠。

〈注〉隋尸之祭也。奠，奠爵也。祭祀奠，先彻后反，言之者，明所佐大祝非一。

凡事，佐《大祝》。

〈注〉唯《大祝》所有事。

又

大师，掌衅祈号祝。

〈注〉郑司农云：“衅谓衅鼓也。”

有寇戎之事，则保郊祀于社。

〈注〉故书“祀”或作“祀。”郑司农云：“谓保守郊祭诸祀及社，无令寇侵犯之。”杜子春读祀为“祀”，书亦或为“祀。”郑元谓：“保、祀互文，郊、社皆守而祀之，弥灾兵。

凡外内小祭祀、小丧纪、小会同、小军旅掌事焉。”
甸祝，下士二人，府一人，史一人，徒四人。甸祝掌四时
之田表貉之祝号。

〈注〉貉，兵祭也。甸以讲武治兵，故有兵祭。《尔雅》曰：“是类是祃，师祭也。”

舍奠于祖庙，祢亦如之。

〈注〉“舍”，读为“释。”释奠者，告将时田，若将征伐。

《师甸》，致禽于虞中，乃属禽，及郊馌兽，舍，奠于祖祢，乃
敛禽，禂牲、禂马，皆掌其祝号。

〈注〉《师甸》，谓起大众以田也。致禽于虞中，使获者各以其禽来致于所表之处。属禽，别其种类。馌，馈也。以所获禽馈于郊，荐于四方群兆，入又以奠于祖祢，荐且告反也。敛禽，谓取三十入腊人焉。杜子春云：“禂，祷也。为马祷无疾，为田祷多获禽牲。”郑元谓：“禂读如伏诛之诛，今侏大字也。为牲祭求肥充，为马祭求肥健。”

《诅祝》，下士二人，府一人，史一人，徒四人。《诅祝》“掌盟、诅、
类、造、攻、说、禬禜之祝号。”

〈注〉八者之辞，皆所以告神明也。盟诅主于要誓大

事曰“盟” ，小事曰“诅。”

作《盟诅》之《载辞》，以叙国之信用，以质邦国之剂信。

载辞，为辞而载之于策，坎用牲，加书于其上也。国谓王之国。邦国，诸侯国也。质，正也，成也。。